Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 17 Οκτωβρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 77/11-10-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση του έργου της μαρίνας Μεσολογγίου. 2. Η με αριθμό 65/10-10-2016 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υποδομών, Μεταφορών και Δικτύων, σχετικά με την επίλυση του προβλήματος που έχει δημιουργηθεί με την εφαρμογή του ν.4412/2016, με τον οποίο τίθενται νέοι κανόνες σύναψης, ανάθεσης και εκτέλεσης δημοσίων συμβάσεων. 3. Η με αριθμό 61/10-10-2016 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον υπολογισμό των κύριων συντάξεων του Ναυτικού Απομαχικού Ταμείου (ΝΑΤ). 4. Η με αριθμό 44/4-10-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Εσωτερικών και Διοικητικής Ανασυγκρότησης, σχετικά με την υποστελέχωση της Διεύθυνσης της Αστυνομίας Σερρών. 5. Η με αριθμό 84/11-10-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα στο Κέντρο Υγείας Μοιρών του Δήμου Φαιστού Ηρακλείου Κρήτης. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 78/11-10-2016 επίκαιρη ερώτηση του Α΄ Αντιπροέδρου της Βουλής και Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αναστασίου Κουράκη προς τον Υπουργό Πολιτισμού και Αθλητισμού, σχετικά με την ανάγκη επαναθεσμοθέτησης της ενιαίας τιμής του βιβλίου. 2. Η με αριθμό 66/10-10-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με το αίτημα κάλυψης των κενών οργανικών θέσεων από την Ένωση Δικαστών και Εισαγγελέων. 3. Η με αριθμό 62/10-10-2016 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς. 4. Η με αριθμό 85/11-10-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Υγείας, σχετικά με τα προβλήματα λειτουργίας του αντικαρκινικού Νοσοκομείου «Θεαγένειο» στην Περιφερειακή Ενότητα Θεσσαλονίκης. Κυρία και κύριες συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Σήμερα θα συζητηθούν δύο επίκαιρες ερωτήσεις. Όμως, για λόγους καταχώρισης στα Πρακτικά, θα πρέπει να ανακοινώσω αυτές που αναβάλλονται. Η ενδέκατη με αριθμό 23/3-10-2016 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, σχετικά με την «ενέργεια εθνικής μειοδοσίας από την απουσία ελληνικής σημαίας σε συνάντηση του Πρωθυπουργού με τον Πρόεδρο της Τουρκίας», δεν θα συζητηθεί λόγω κωλύματος του Βουλευτού. Η δέκατη με αριθμό 34/4-10-2016 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Εσωτερικών και Διοικητικής Ανασυγκρότησης, σχετικά με την πορεία του έργου της τηλεθέρμανσης Φλώρινας, δεν θα συζητηθεί λόγω αναρμοδιότητος. Η πρώτη με αριθμό 75/11-10-2016 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Αγροτικής Ανάπτυξης και Τροφίμων, σχετικά με την αναβάθμιση της Γεωργικής Σχολής Μεσσαράς στον Νομό Ηρακλείου, δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί για συζήτηση. Η πρώτη με αριθμό 76/11-10-2016 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Αγροτικής Ανάπτυξης και Τροφίμων, σχετικά με την ενίσχυση των παραγωγών πράσινης ελιάς του Νομού Χαλκιδικής, δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί για συζήτηση. Η πέμπτη με αριθμό 83/11-10-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Αγροτικής Ανάπτυξης και Τροφίμων και Οικονομικών, σχετικά με την αποζημίωση των πληγέντων από τις καταστροφές των ελαιόδεντρων στην πυρκαγιά στον Νομό Λάρισας, δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί για συζήτηση. Και οι τρεις αυτές ήταν επίκαιρες ερωτήσεις που έπρεπε να απαντήσει ο κ. Ευάγγελος Αποστόλου, ο οποίος, όμως, βρίσκεται εκτός Αθηνών. Η δεύτερη με αριθμό 63/10-10-2016 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Παιδείας, Έρευνας και Θρησκευμάτων, σχετικά με την απαξίωση της Ρόδου από την ακύρωση της ίδρυσης του Τμήματος Διοίκησης Τουρισμού με έδρα τη Ρόδο και αγγλόφωνων τμημάτων τουριστικών σπουδών, που θα απευθύνονται σε αλλοδαπούς φοιτητές με δίδακτρα, δεν θα συζητηθεί λόγω κωλύματος Υπουργών. Είναι μεν εδώ ο κ. Φίλης. Ήταν, όμως, να απαντήσει η Αναπληρώτρια Υπουργός. Η τρίτη με αριθμό 59/10-10-2016 επίκαιρη ερώτηση του πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομίας, Ανάπτυξης και Τουρισμού, σχετικά με τη «μείωση της εθνικά κυρίαρχης απονομής δικαιοσύνης μέσω της επικύρωσης της συμφωνίας CETA μεταξύ Καναδά και Ε.Ε.», δεν θα συζητηθεί λόγω κωλύματος Υπουργού. Η έβδομη με αριθμό 69/10-10-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικόλαου Νικολόπουλου προς τον Υπουργό Οικονομίας, Ανάπτυξης και Τουρισμού, σχετικά με την πρόταση - «ανάσα» για τα κόκκινα δάνεια, δεν θα συζητηθεί. Η ένατη με αριθμό 21/3-10-2016 επίκαιρη ερώτηση δεύτερου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Οικονομίας, Ανάπτυξης και Τουρισμού, σχετικά με την επαναφορά της ενιαίας τιμής βιβλίου, δεν θα συζητηθεί. Επρόκειτο να απαντήσει ο κ. Σταθάκης. Η αιτία που δεν γίνονται αυτές οι επίκαιρες ερωτήσεις είναι η επίσκεψη του ομολόγου του από τα Αραβικά Εμιράτα. Η τέταρτη με αριθμό 67/10-10-2016 επίκαιρη ερώτηση πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Πολιτισμού και Αθλητισμού, σχετικά με τη νέα διάρρηξη στο Θεατρικό Μουσείο, δεν θα συζητηθεί. Η επίκαιρη ερώτηση ήταν προς τον κ. Μπαλτά. Η έβδομη με αριθμό 80/11-10-2016 επίκαιρη ερώτηση του πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με τους αναλογικούς ασύρματους της Ελληνικής Αστυνομίας, δεν θα συζητηθεί. Ήταν να απαντήσει ο κ. Τόσκας. Η τρίτη με αριθμό 60/10-10-2016 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με τη διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο, δεν θα συζητηθεί. Η δωδέκατη με αριθμό 26/3-10-216 επίκαιρη ερώτηση δεύτερου κύκλου του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Υγείας, σχετικά με τη διαδικασία επιλογής διευθυντών στο Εθνικό Σύστημα Υγείας (ΕΣΥ), δεν θα συζητηθεί. Επρόκειτο να απαντήσει ο Αναπληρωτής Υπουργός κ. Πολάκης. Η όγδοη με αριθμό 30/4-10-2016 επίκαιρη ερώτηση δεύτερου κύκλου της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ειρήνης (Νίνας) Κασιμάτη προς τον Υπουργό Περιβάλλοντος και Ενέργειας, σχετικά με την αναστολή λειτουργίας του καταστήματος πωλήσεων ΔΕΗ Σαλαμίνας από την 1-10-2016, δεν θα συζητηθεί. Η τέταρτη με αριθμό 68/10-10-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Εθνικής Άμυνας, σχετικά με την απαξίωση των Ελληνικών Αμυντικών Συστημάτων, δεν θα συζητηθεί. Η έκτη με αριθμό 79/11-10-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Περιβάλλοντος και Ενέργειας, σχετικά με την ανάπλαση του ρέματος Πικροδάφνης στον Νομό Αττικής, δεν θα συζητηθεί. Η δεύτερη με αριθμό 64/10-10-2016 επίκαιρη ερώτηση δεύτερου κύκλου του Βουλευτή Α΄ Αθηνών της Νέας Δημοκρατίας κ. Βασιλείου Κικίλια προς τον Υπουργό Εσωτερικών και Διοικητικής Ανασυγκρότησης, σχετικά με τις νέες καταγγελίες του πρώην Γενικού Γραμματέα πρώτης υποδοχής κ. Οδυσσέα Βουδούρη που απαιτούν άμεσες απαντήσεις, δεν θα συζητηθεί λόγω απουσίας του αρμοδίου Υπουργού κ. Μουζάλα στο εξωτερικό.
Κύριε Πρόεδρε, μου επιτρέπετε;
Κυρία Ζαρούλια, τι θέλετε;
Κύριε Πρόεδρε, ο Υπουργός κ. Σταθάκης προτίθεται να υπογράψει τη συμφωνία CETA της Διάσκεψης Κορυφής Ευρωπαϊκής Ενώσεως - Καναδά, που θα λάβει χώρα στις 27 και 28 Οκτωβρίου. Γι' αυτό ήθελα να έλθει ή να έστελνε κάποιον από το Υπουργείο του, διότι δεν είναι δυνατόν ένας Υπουργός να πάει να υπογράψει κάτι, για το οποίο δεν έχει ενημερωθεί ο ελληνικός λαός, κάτι το οποίο δεν έχει έλθει προς ψήφιση στην Ολομέλεια με ονομαστική ψηφοφορία, ούτως ώστε ο κάθε ένας από μας να αναλάβει τις ευθύνες του και να καταλάβει, επιτέλους, ο ελληνικός λαός περί τίνος πρόκειται, ποιοι ενεργούν προς όφελος του ελληνικού λαού και ποιοι όχι. Η υπογραφή αυτή που πάει να βάλει ο κ. Σταθάκης …
Μη μπαίνετε στην ουσία της επίκαιρης ερώτησής σας. Τη διαμαρτυρία σας εκφράζετε, επειδή δεν είναι εδώ ο Υπουργός
Κοιτάξτε να δείτε. Πρέπει να τοποθετηθώ και θα σας πω γιατί. Πρέπει να ακουστεί τώρα αυτό, γιατί αν ο κ. Σταθάκης έλθει μετά, κατόπιν εορτής, και γίνει αυτή η συζήτηση, θα είναι άνευ λόγου και ουσίας. Δώστε μου ένα λεπτό.
Ναι αλλά δεν προβλέπεται να αναπτύξετε όλη την επίκαιρη ερώτησή σας. Πείτε την περιληπτικά.
Δεν θα την αναπτύξω. Αυτό σας λέω. Αν ήταν να την αναπτύξω, θα μιλούσα δέκα λεπτά. Ένα λεπτό έχω. Το δικαιούμαι.
Ορίστε.
Ευχαριστώ. Η υπογραφή που πάει να βάλει ο Υπουργός με τη CETA και τον Καναδά, είναι ένας πρόδρομος της ΤΤΙP, το οποίο σημαίνει ότι θα εκχωρήσουμε εθνικά κυριαρχικά δικαιώματα. Οδηγούμεθα, δηλαδή, με ασφάλεια στο συμπέρασμα ότι αυτή η συμφωνία απεμπολεί κυριαρχικά δικαιώματα σε συγκεκριμένους τομείς, κρίσιμους για την οικονομική της επιβίωση, όπως οι εμπορικές συναλλαγές, η απελευθέρωση των υπηρεσιών, συμπεριλαμβανομένων και των μεταφορών, τα ζητήματα της κλιματικής αλλαγής, τα ζητήματα των τροφίμων και η προστασία των εθνικών μας προϊόντων. Επομένως οδηγούμεθα σε πραγματική παραχώρηση της εθνικής μας κυριαρχίας με συμφωνία άλλη απ' αυτή της Ευρωπαϊκής Ενώσεως. Εν όψει τούτων, λοιπόν, η άποψή μας είναι ότι η κύρωση της συμφωνίας, πρέπει να γίνει με τις διατάξεις της παραγράφου 2 του άρθρου 28 του Συντάγματος, το οποίο έχετε καταστρατηγήσει, δηλαδή με την πλειοψηφία των 3/5 του όλου αριθμού των Βουλευτών. Γι' αυτόν τον λόγο θέλουμε να εγκαλέσουμε την Κυβέρνηση. Δεν γίνεται να πάει ένας Υπουργός να υπογράψει και να διαφεντεύει τις τύχες των συμπατριωτών μας μια γιάφκα αμερικανοκομμουνιστών. Ο ελληνικός λαός πρέπει να ενημερωθεί και πρέπει να γίνει εγκαίρως. Ευχαριστώ πολύ.
Όπως ξέρετε εγώ - όπως και οι άλλοι συνάδελφοι και ο Πρόεδρος της Βουλής - είμαι ιδιαίτερα αυστηρός, όταν άνευ συγκεκριμένης αιτίας αρκετοί Υπουργοί δεν προσέρχονται στον κοινοβουλευτικό έλεγχο. Σήμερα όμως, ως παλιός κοινοβουλευτικός, θέλω να πω, πως γνωρίζουμε ότι ο κ. Σταθάκης και άλλοι Υπουργοί είναι στο συνέδριο του ΣΥΡΙΖΑ. Τα συνέδρια όλων των κομμάτων είναι μια σεβαστή λειτουργία και ίσως σήμερα είναι η μόνη περίπτωση, που οι περισσότεροι εκ των Υπουργών είναι δικαιολογημένοι. Το ότι είναι εδώ ο κ. Φίλης και ο κ. Βερναρδάκης με χαροποιεί και τους τιμά. Όμως, αυτά πρέπει να τα τηρούμε. Άκουσα το θέμα, πράγματι, είναι σοβαρό. Πρέπει να σας ενημερώσω ότι μπορείτε να την επανακαταθέσετε τη Δευτέρα και μέχρι τις 27 θα έχετε τη δυνατότητα, εφόσον το κόμμα σας την προτάξει, να την βάλετε είτε την Πέμπτη είτε την ερχόμενη Δευτέρα, ώστε να μη συμβεί αυτό που λέτε. Κατ' αρχάς, όπως το άκουσα, δεν μπορώ να αντιλέξω σ' αυτά που είπατε. Όμως είμαι υποχρεωμένος να πω, για να μην ακουστούν παράπονα κι από άλλους συναδέλφους που δεν είναι στην Αίθουσα, ότι σήμερα είναι η μοναδική φορά, που υπάρχει μια ουσιαστική δικαιολογία για την απουσία των Υπουργών. Αυτό ισχύει για όλους τους συναδέλφους όλων των κομμάτων, όταν τα κόμματά τους έχουν συνέδριο. Προχωράμε τώρα στη συζήτηση των δύο επικαίρων ερωτήσεων. Θα συζητηθεί η πέμπτη με αριθμό 82/11-10-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας Έρευνας και Θρησκευμάτων, σχετικά με την αντιμετώπιση των προβλημάτων στα επαγγελματικά λύκεια της χώρας. Θα απαντήσει, όπως είπα, ο Υπουργός κ. Φίλης. Ορίστε, κύριε συνάδελφε.
Κύριε Πρόεδρε, επικεντρώνομαι σήμερα, κύριε Υπουργέ, στον πολύπαθο χώρο της τεχνικοεπαγγελματικής εκπαίδευσης, σε ένα θέμα που ξέσπασε πριν από λίγες μέρες με μια υπουργική σας απόφαση, το οποίο προκαλεί τις κινητοποιήσεις των μαθητών και των εκπαιδευτικών. Γίνομαι πιο συγκεκριμένος. Αφού συγχωνεύσατε το περασμένο καλοκαίρι, σε συνεργασία με τις διευθύνσεις εκπαίδευσης, δεκάδες τμήματα τομείς και ειδικότητες στα επαγγελματικά λύκεια, ήρθατε με την υπουργική σας απόφαση στις 28 του Σεπτέμβρη, πριν από λίγες μέρες, και κλείνετε πολλές δεκάδες τμήματα των ΕΠΑΛ αρκετών τομέων και ειδικοτήτων σε όλη τη χώρα. Είναι τμήματα που εσείς χαρακτηρίζετε ως ολιγομελή. Τα χαρακτηρίζετε έτσι, βεβαίως, για να δικαιολογήσετε το κλείσιμό τους. Παραδείγματος χάριν για να δώσω και λίγους αριθμούς, εξήντα τμήματα στην Αττική, πέντε τομείς στον Πειραιά και επτά τμήματα ειδικοτήτων, δεκατέσσερα τμήματα στα Δωδεκάνησα και η πλειοψηφία των τομέων, εννέα τμήματα στην ανατολική Θεσσαλονίκη, τέσσερα τμήματα στην Αχαΐα. Όλα αυτά κι άλλα ακόμα σ' όλη την Ελλάδα τα κλείνετε. Στόχος σας όπως λένε στελέχη του δικού σας Υπουργείου, είναι από το 35% που ήταν περίπου πέρυσι το ποσοστό των ολιγομελών τμημάτων των ΕΠΑΛ, να κατεβεί κάτω από το 10%. Ξέρετε, όμως, τι σημαίνει, κύριε Υπουργέ, αυτή σας η υπουργική απόφαση; Είναι ότι κι εσείς μ' αυτή την απόφαση, φορτώνετε ένα ακόμα βάρος, ανάμεσα στα τόσα που φορτώνει και η δική σας Κυβέρνηση, συνέχεια των προηγούμενων, στις πλάτες της λαϊκής οικογένειας, αφού αφήνετε, κυριολεκτικά, ξεκρέμαστους τους μαθητές που είχαν κάνει τις επιλογές τους, στην πρώτη, τη δεύτερη, την τρίτη τάξη του επαγγελματικού λυκείου, στα τμήματα και τομείς που εσείς σήμερα έρχεστε και καταργείτε. Τι επιλογή τους δίνετε, κύριε Υπουργέ; Να αλλάξουν σχολείο μετά από δύο - τρία χρόνια, για να συνεχίσουν και να τελειώσουν τις σπουδές τους. Αυτό σημαίνει ότι στην Αττική θα πρέπει να μετακινηθούν σε δύο - τρεις ή και παραπάνω δήμους. Από τον Γαλατά, για παράδειγμα, θα πρέπει να μετακινηθούν περίπου ογδόντα χιλιόμετρα, για να βρουν μια αντίστοιχη ειδικότητα ή έναν τομέα. Για να μη μιλήσουμε, βεβαίως, για τα νησιά του Αργοσαρωνικού, που θα πρέπει να φύγουν από την Αίγινα και τη Σαλαμίνα και να έρθουν στον Πειραιά, για να βρουν τις ειδικότητες και τους τομείς που εσείς κλείνετε. Η πολιτική σας, κύριε Υπουργέ, είναι η πολιτική των περικοπών, του λεγόμενου εξορθολογισμού. Θα τα πούμε και στη δευτερολογία μας. Αυτό που ζητάμε, κύριε Υπουργέ, είναι να αποσύρετε την υπουργική σας απόφαση, έτσι ώστε να επαναλειτουργήσουν όπως θα έπρεπε να λειτουργούν αυτά τα τμήματα και αυτές οι ειδικότητες, έτσι ώστε να μπορεί κάθε νέος που έχει κάνει την επιλογή του, να μπορεί να τη συνεχίσει στο σχολείο που έχει επιλέξει να την κάνει. Βεβαίως με όλα τα αιτήματα τα οποία έχουμε θέσει κατά καιρούς και αφορούν την πρακτική άσκηση, που πρέπει να είναι ενταγμένη οργανικά μέσα στο σχολείο και, βεβαίως, με όλα τα εργασιακά δικαιώματα που πρέπει να έχουν οι μαθητές που είναι στη μαθητεία, σχετικά με την ασφάλιση και την πληρωμή όταν κάνουν πρακτική άσκηση.
Τα υπόλοιπα στη δευτερολογία σας, κύριε συνάδελφε.
Σας ζητάμε, για μια ακόμα φορά, να αποσύρετε την υπουργική σας απόφαση.
Πριν δώσω τον λόγο στον κ. Φίλη, θα ήθελα να σας πω το εξής: Οι Βουλευτές της Χρυσής Αυγής κ.κ. Σωτηρία Βλάχου και Ιωάννης Σαχινίδης ζητούν άδεια ολιγοήμερης απουσίας στο εξωτερικό από τις 17 Οκτωβρίου 2016. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Λυπούμαι που αναπαράγετε αναληθείς και ανακριβείς ειδήσεις περί κλεισίματος τμημάτων στα επαγγελματικά λύκεια. Και ακόμη περισσότερο νομίζω ότι είναι λάθος να προαναγγέλλετε, επί τη βάσει αυτών των ανακριβών πληροφοριών, κινητοποιήσεις των μαθητών και των καθηγητών. Δεν τις γνωρίζουμε. Τις ακούμε σήμερα. Στα ΕΠΑΛ λειτουργούν εννέα τομείς σπουδών στη δεύτερη τάξη και τριάντα έξι ειδικότητες στην τρίτη τάξη. Αν ξεκινήσουμε, λοιπόν, από την αυτονόητη παραδοχή ότι είναι αδύνατο σε κάθε ΕΠΑΛ να υπάρχουν όλοι οι τομείς και όλες οι ειδικότητες - δεν υπάρχουν εργαστήρια, δεν υπάρχει η εκπαιδευτική υποδομή - προφανώς, θα συμφωνήσουμε ότι τα ολιγομελή τμήματα πρέπει να δημιουργούνται όταν γεωγραφικές, συγκοινωνιακές ή και ιδιαίτερες κοινωνικές συνθήκες το επιβάλλουν. Η αντίληψη ότι πρέπει κάθε μαθητής να έχει και ένα τμήμα - το λέω σχηματικά, αλλά τμήμα με τρία και τέσσερα παιδιά τι σημαίνει και μάλιστα σε μεγάλα αστικά κέντρα - είναι μια αντίληψη λανθασμένη που μετατρέπει το σχολείο, όχι σε σχολείο, αλλά σε άλλη λειτουργία, πιο πολύ θα έλεγε κανένας, κατ' οίκον διδασκαλίας. Ο δικός μας σχεδιασμός δεν κλείνει τμήματα. Αντιθέτως, προβλέπει κατώτερα όρια για τη λειτουργία των τμημάτων σε κάθε τάξη των ΕΠΑΛ, όπως γίνεται σε κάθε περίπτωση για όλες τις βαθμίδες της εκπαίδευσης και κάθε τύπο σχολείου. Στην πραγματικότητα, ο κατώτερος αριθμός μαθητών που απαιτείται για τη δημιουργία τμημάτων δεν άλλαξε. Στην πρώτη τάξη παρέμεινε δεκαπέντε, στη δεύτερη τάξη, για τη δημιουργία τμήματος και τομέα σπουδών, δεκατρείς και στην τρίτη τάξη, για το τμήμα ειδικότητας, δέκα. Η μοναδική αλλαγή είναι στη δεύτερη τάξη λόγω της αλλαγής της δομής του ΕΠΑΛ. Θα ήθελα, επίσης, να σας πω ότι με απόφαση του περιφερειακού διευθυντή εκπαίδευσης, μπορούν να λειτουργήσουν σε απομακρυσμένες περιοχές και τμήματα με λιγότερους από οκτώ και έξι μαθητές. Αυτό είναι μια πραγματικότητα, αλλά δεν μπορεί να είναι ένας κανόνας. Είναι η εξαίρεση. Ειδικά για την επόμενη σχολική χρονιά, στην τρίτη τάξη τα τμήματα θα λειτουργήσουν κατά βάση με οδηγό την περσινή τους κατανομή. Αυτό που είπατε, ότι θέλουμε να πάμε στο 10% τα ολιγομελή, το διαψεύδει η πραγματικότητα. Πέρυσι ήταν 35% των τμημάτων ολιγομελή, φέτος έχουν ήδη εγκριθεί χίλια επτακόσια ολιγομελή τμήματα σε σύνολο έξι χιλιάδων διακοσίων τμημάτων, δηλαδή ποσοστό περίπου 30%, και η μικρή διαφορά οφείλεται περισσότερο στην αλλαγή της δομής των ΕΠΑΛ στην πρώτη και στη δεύτερη τάξη. Για τα βιβλία των ειδικοτήτων, θα ήθελα να σας πω ότι, ενώ όλα τα βιβλία της γενικής παιδείας έχουν πάει στα σχολεία, στα ΕΠΑΛ, όπως και στη γενική εκπαίδευση από τον Αύγουστο, τα βιβλία των ειδικοτήτων, όπως συμβαίνει κάθε χρόνο, αποστέλλονται, αφού ολοκληρωθούν οι εγγραφές και οριστικοποιηθούν τα τμήματα. Αυτές τις μέρες γίνεται και αμέσως μετά θα πάνε και τα βιβλία. Για να ξέρουμε ποιοι ζητούν, σε τι ειδικότητα, σε τι τμήματα, για να στείλουμε τον ανάλογο αριθμό βιβλίων γι' αυτές τις ειδικότητες. Επίσης, να ξέρετε ότι τα βιβλία των ΕΠΑΛ αριθμούν διακόσιοι ενενήντα οκτώ διαφορετικοί τίτλοι βιβλίων για τους τομείς και τις ειδικότητες και ήδη ξεκινάει η αποστολή τους στα σχολεία και θα ολοκληρωθεί την επόμενη εβδομάδα. Η διανομή, όπως ξέρετε, γίνεται με βάση το μαθητικό δυναμικό στις σχολικές μονάδες ΕΠΑΛ με βάση το σύστημα «myschool». Σε αυτήν τη διαδικασία δεν περιλαμβάνονται δεκατέσσερα βιβλία ειδικοτήτων ΕΠΑΛ, επειδή τροποποιήθηκαν με υπουργικές αποφάσεις που εκδόθηκαν τον Σεπτέμβριο. Τα συγκεκριμένα βιβλία βρίσκονται σε διαδικασία παραγωγής και θα παραδοθούν στις σχολικές μονάδες το αμέσως επόμενο διάστημα. Τα ΕΠΑΛ μετά από πάρα πολλά χρόνια αναβαθμίστηκαν φέτος και λειτουργούν όπως και τα υπόλοιπα σχολεία της χώρας μας. Δεν είναι, όπως συνέβαινε στο παρελθόν, ένας «Καιάδας» για παιδιά από κατώτερες κοινωνικές κατηγορίες ή ένα σχολείο β΄ κατηγορίας για παιδιά με μαθησιακά προβλήματα, όπως μας έλεγαν μέχρι τώρα. Στην δευτερολογία μου θα έχω την ευκαιρία να σας απαντήσω στην τελευταία επισήμανση της ερώτησής σας που αφορά την ενσωμάτωση της πρακτικής άσκησης μέσα στο σχολείο. Πρόκειται για επικίνδυνη πρόταση πρώιμης ταξικής επιλογής. Ευχαριστώ.
Ορίστε, κύριε συνάδελφε, έχετε τον λόγο.
Κύριε Υπουργέ, δεν ξέρω αν άκουσα καλά, αλλά διαψεύδετε την υπουργική σας απόφαση; Λέτε ότι εμείς εδώ πέρα μιλάμε ή διασπείρουμε αναληθείς ειδήσεις; Μα, η υπουργική σας απόφαση είναι αυτή ακριβώς που προκαλεί αυτό το πρόβλημα και είναι αυτή που κινητοποιεί εκπαιδευτικούς και μαθητές. Δεν προαναγγέλλουμε καμμία κινητοποίηση, αλλά έχουν γίνει αρκετές κινητοποιήσεις, απ' όσο γνωρίζουμε και έξω από το δικό σας Υπουργείο.
Καμμία.
Έχουν γίνει. Μάλιστα, σε μια απ' αυτές ήμουν και εγώ παρών. Εν πάση περιπτώσει, είπατε και εσείς, ομολογήσατε με έναν τρόπο κυνικό ότι δεν μπορούμε να εξασφαλίσουμε σε όλα τα ΕΠΑΛ τις υποδομές τις απαραίτητες. Γιατί, κύριε Υπουργέ, δεν μπορούμε; Τι είναι αυτό που το εμποδίζει, έτσι ώστε να μπορεί κάθε μαθητής στον τόπο του να επιλέγει αυτό που θέλει να σπουδάσει, την ειδικότητα που θέλει να ακολουθήσει; Αυτό που το εμποδίζει είναι η πολιτική σας, είναι η πολιτική των περικοπών, του εξορθολογισμού, είναι η πολιτική του να δίνουμε όσο λιγότερα χρήματα μπορούμε και να ορίζουμε την μόρφωση, όπως βεβαίως και άλλα «κοινωνικά αγαθά», ως ατομική ευθύνη. Σε κάθε περίπτωση, κύριε Υπουργέ, με την υπουργική σας απόφαση, η οποία υπάρχει - και το γνωρίζετε πάρα πολύ καλά, γιατί εσείς την έχετε υπογράψει στις 28 του Σεπτέμβρη - χτυπάτε βάναυσα τα μορφωτικά δικαιώματα των μαθητών και μάλιστα αυτών των μαθητών που προέρχονται από τα λαϊκά στρώματα, γιατί γνωρίζουμε πάρα πολύ καλά την ταξική προέλευση των μαθητών που επιλέγουν την τεχνικοεπαγγελματική εκπαίδευση. Ταυτόχρονα, χτυπάτε και στρέφεται αυτή σας η υπουργική απόφαση και ενάντια στα εργασιακά δικαιώματα των εκπαιδευτικών, γιατί με τον τρόπο αυτόν τον ταχυδακτυλουργικό ή χειρουργικό, που τον έχετε εφαρμόσει σε όλο το εύρος της εκπαίδευσης, εξαφανίζετε τα κενά, τα βάζετε κάτω από το χαλί και ξαφνικά προκύπτουν πλεονάσματα και, βεβαίως, εξ αυτού του λόγου προχωράτε σε υποχρεωτικές μετακινήσεις εκπαιδευτικών. Αυτό που έχουμε να σας πούμε, κύριε Υπουργέ, είναι ότι στην πραγματικότητα παρά τα μεγάλα σας λόγια συνεχίζετε την πολιτική των προκατόχων σας, την πολιτική Διαμαντοπούλου που έκλεισε δύο χιλιάδες σχολεία σε όλη την Ελλάδα, την πολιτική Αρβανιτόπουλου, κύριε Υπουργέ, που έστειλε δύο χιλιάδες εκπαιδευτικούς στη διαθεσιμότητα. Αυτό δείχνουν τα έργα σας από το νηπιαγωγείο μέχρι το λύκειο. Θέλουμε να βάλουμε μια παράμετρο, η οποία είναι ενδεικτική της ταξικότητας και της βαναυσότητας αυτής της απόφασης. Και μιλάμε ακριβώς για εκείνους τους μαθητές που φοιτούν στα εσπερινά επαγγελματικά λύκεια. Να σας πούμε, κύριε Υπουργέ, εάν δεν το γνωρίζετε, ότι σε αυτό το Εσπερινό ΕΠΑΛ Καλαμάτας, του οποίου καταργείτε αυτή η ειδικότητα, οι μαθητές που είναι και εργαζόμενοι ταυτόχρονα την ημέρα ή θα πρέπει να εγκαταλείψουν αυτήν την ειδικότητα ή να πάνε από την Καλαμάτα στην Κόρινθο. Στα δε Δωδεκάνησα, στη Ρόδο που έχει την μοναδική σχολική δομή εσπερινού επαγγελματικού λυκείου, εκεί κλείνετε δύο τομείς από τη δευτέρα τάξη. Αυτή είναι η αλλαγή της δομής, την οποία είπατε. Στην πραγματικότητα με την πολιτική σας, κύριε Υπουργέ, υποβαθμίζετε την τεχνικοεπαγγελματική εκπαίδευση και στο θεωρητικό της μέρος. Αυτό δείχνει η απόφασή σας για την επαναφορά του μαθήματος της Γλώσσας στη δεύτερη τάξη, όπου εξοβελίζεται η Λογοτεχνία, επειδή μάλλον δεν θεωρείτε αυτά τα παιδιά ικανά - ή δεν ξέρω τι άλλο νομίζετε - να διδάσκονται τη Λογοτεχνία. Επίσης, υποβαθμίζετε αυτήν την τεχνικοεπαγγελματική εκπαίδευση και ως προς το τεχνικό της μέρος, αφού γνωρίζετε και εσείς πάρα πολύ καλά ότι απ' αυτά τα σχολεία ούτε το 11% δεν διαθέτει, κύριε Υπουργέ, εργαστήρια τεχνολογίας, ενώ τα μισά περίπου διαθέτουν εργαστήρια φυσικών επιστημών. Και έρχεστε τώρα να πείτε ότι δεν μπορούμε να εξασφαλίσουμε αυτές τις απαραίτητες δομές σε κάθε σχολική μονάδα.
Ολοκληρώστε, κύριε συνάδελφε.
Εν πάση περιπτώσει, ολοκληρώνοντας, να πούμε ότι συνεχίζετε, κύριε Υπουργέ, κι εσείς - και μάλιστα με ιδιαίτερο πάθος και στοχοπροσήλωση - τη στρατηγική της Ευρωπαϊκής Ένωσης και του κεφαλαίου, έτσι ώστε, αφ' ενός να αυξηθεί το ποσοστό συμμετοχής των παιδιών στην τεχνική εκπαίδευση και με τη σειρά της να έρθει αυτή η τεχνική εκπαίδευση να δεθεί ακόμα πιο στενά στις τρέχουσες ανάγκες των μεγάλων επιχειρήσεων, οι οποίες μεταβάλλονται. Γι' αυτό και εισάγετε και την έννοια της…
Κύριε Δελή, σας παρακαλώ. Σας έχω αφήσει τον διπλάσιο χρόνο.
Κλείνω, κύριε Πρόεδρε, λέγοντας στον κύριο Υπουργό τα εξής: Κύριε Υπουργέ, ξέρουμε πάρα πολύ καλά ότι είστε ταγμένοι σε αυτή την πολιτική. Την έχετε βάλει, άλλωστε, και στο μνημόνιο, την έχετε υπογράψει. Λέμε, απλώς, ότι αυτή η πολιτική σας ανατρέπεται. Ανατρέπεται με τους αγώνες, οι οποίοι συνεχίζονται, πολλαπλασιάζονται και θα συνεχιστούν, πιστέψτε με, γιατί έτσι το απαιτούν τα συμφέροντα του ελληνικού λαού.
Τον λόγο έχει ο Υπουργός Παιδείας, Έρευνας και Θρησκευμάτων κ. Νικόλαος Φίλης. Παρόμοια ανοχή θα έχετε κι εσείς, κύριε Υπουργέ, αν χρειαστείτε χρόνο.
Ευχαριστώ πολύ. Κύριε συνάδελφε, μιλήσατε περιπτωσιολογικά για μία, δύο, τρεις περιπτώσεις.
Ενδεικτικές.
Περιπτωσιολογικά, επαναλαμβάνω. Αν είχατε πολλά στοιχεία, μαζικά, θα λέγατε χιλιάδες και θα αναφερόσασταν. Δεν υπάρχει. Δεύτερον, το επιχείρημά σας ότι πηγαίνουμε προς το 10% των τμημάτων να είναι ολιγομελή καταρρίπτεται από τα επιχειρήματα. Τα ολιγομελή είναι στο 30% από 35% πέρσι. Και ανέφερα για ποιον λόγο, διότι έχουμε αλλαγή στη δεύτερη τάξη. Τρίτον, παραδεχθήκατε ότι δεν υπάρχουν εργαστήρια παντού. Συνεπώς, όπου δεν υπάρχουν εργαστήρια - και μην το φορτώνετε κι αυτό στην Κυβέρνηση ΣΥΡΙΖΑ, γιατί έγινε πάρτι με κοινοτικά κονδύλια την προηγούμενη δεκαπενταετία και δεν φτιάχτηκαν όπου έπρεπε εργαστήρια - πώς θα υπάρξουν ανάλογοι τομείς; Τέταρτον, είπατε ότι εμείς ακολουθούμε την πολιτική της κ. Διαμαντοπούλου και του κ. Αρβανιτόπουλου. Εδώ ακούει ο κόσμος και βγάζει συμπεράσματα για το πόσο προκατειλημμένα μιλάτε και εκτός πραγματικότητας. Σας υπενθυμίζω ότι αυτές οι καταστάσεις, οι προηγούμενες κυβερνητικές, έδιωξαν δυόμισι χιλιάδες εκπαιδευτικούς από την τεχνική εκπαίδευση, τους οποίους η Κυβέρνηση ΣΥΡΙΖΑ επανέφερε. Το ξαναλέω: Δυόμισι χιλιάδες διώχθηκαν από την κυβέρνηση Σαμαρά - Βενιζέλου και επανήλθαν με την Κυβέρνηση Τσίπρα. Αυτή είναι η πραγματικότητα. Και το ότι επανήλθαν σημαίνει πως ανασυστήθηκαν τομείς, εμπλουτίστηκαν ειδικότητες, όχι με μηχανιστικό τρόπο, γιατί, όταν έρχονται πίσω καθηγητές ειδικοτήτων στην τεχνική εκπαίδευση, προφανώς έρχονται για να κάνουν μάθημα στις ειδικότητές τους. Εκ των πραγμάτων, λοιπόν, δεν ισχύουν αυτά που λέτε. Δεν σημαίνει ότι όλα είναι καλά και άγια. Προς Θεού! Πολλά προβλήματα υπάρχουν. Κι εμείς θέλουμε μέσα στην κρίση που περνάει η χώρα μας, η τεχνική εκπαίδευση να αναβαθμιστεί και να αποκτήσει έναν ιδιαίτερο ρόλο. Τα παιδιά που θα πηγαίνουν στην τεχνική εκπαίδευση να μην πηγαίνουν κατ' ανάγκη, να μην είναι, δηλαδή, το τεχνικό σχολείο μια δομή κεκριμένης διαρροής μαθητικής, αλλά να είναι ένα σχολείο το οποίο θα δίνει ολόκληρη μόρφωση στα παιδιά και ταυτοχρόνως και μια κατεύθυνση. Θα αναφερθώ σε ένα θέμα το οποίο είπατε. Υποβαθμίζουμε εμείς τα σχολεία, που δίνουμε διέξοδο στα παιδιά να πάνε στα πανεπιστήμια με ειδικές εξετάσεις από την τεχνική εκπαίδευση και στα ΤΕΙ και στα ΑΕΙ; Δηλαδή, καθιστούμε ισότιμο με την ελληνική εκπαίδευση και αυτό το επίπεδο, αυτή την κατεύθυνση, τα ΕΠΑΛ. Εμείς υποβαθμίζουμε τα ΕΠΑΛ, όταν καθιερώνουμε τη μαθητεία ως τέταρτο έτος; Προτείνετε εσείς η μαθητεία να μπει μέσα στο μάθημα. Αυτό ξέρετε τι σημαίνει; Αυτό σημαίνει, πρώτον, ότι θα έχουμε υποβάθμιση του σχολείου. Η μαθητεία είναι έξι με επτά ώρες την ημέρα. Αυτή είναι η μαθητεία. Όταν, λοιπόν, έχουμε έξι με επτά ώρες την ημέρα ένα παιδί να δουλεύει σε μια επιχείρηση για μαθητεία, πότε θα πάει στο σχολείο; Επίσης, τι σημαίνει ένα παιδί να πάει σε μαθητεία από τα δεκαπέντε του χρόνια; Αυτό σημαίνει υποβάθμιση της δευτεροβάθμιας τεχνικής εκπαίδευσης σε ένα τεχνικό σχολείο. Εμείς θέλουμε το παιδί να έχει μια ολόπλευρη μόρφωση στο πρώτο έτος, να αποκτά, μέσα από έναν τομέα, μια ευρύτερη θέαση της γενικής κατεύθυνσης, την οποία θέλει να ακολουθήσει και στο τρίτο έτος να πάει για ειδίκευση και κατόπιν να πάει σε μαθητεία, μαθητεία η οποία, εκτός των άλλων, για πρώτη φορά θα είναι με τη μεσολάβηση του ΟΑΕΔ, δηλαδή του κράτους, και όχι μια γυμνή σχέση του παιδιού με τον εργοδότη. Αυτό σημαίνει ότι θα έχουμε ΙΚΑ για το διάστημα της μαθητείας και παροχές ασθένειας σε χρήμα. Συνεπώς θα έχουμε κατοχύρωση. Αυτό σημαίνει, επίσης, ότι θα έχουμε κατοχύρωση για το ότι θα είναι συντάξιμος χρόνος αυτός ο χρόνος ασφάλισης της μαθητείας. Επίσης, η αμοιβή για το διάστημα της μαθητείας θα είναι ίση με το 75% επί του κατωτάτου ημερομισθίου του ανειδίκευτου εργάτη. Είναι αυτά που θέλει το κεφάλαιο - όπως είπατε - στην Ελλάδα; Όχι. Το κεφάλαιο θέλει γυμνή σχέση μαθητή, τελειόφοιτου με τον εργοδότη. Ξέρετε τι σημαίνει αυτό; Μια πλήρης εκμετάλλευση. Εδώ παρεμβαίνει το κράτος, παρεμβαίνει το σχολείο, παρεμβαίνει ο ΟΑΕΔ και θέτει κανόνες για τη μαθητεία. Και πλέον - το ξαναλέω - στα δεκαπέντε χρόνια να βάλεις ένα παιδί απλώς να μάθει να γυρνάει ένα κατσαβίδι - διότι αυτό σημαίνει η μαθητεία στα δεκαπέντε χρόνια - χωρίς γενικότερη θεώρηση της μόρφωσης, αυτό είναι μια υποβάθμιση και - επαναλαμβάνω και λυπάμαι - μια σκληρή ταξική επιλογή πρώιμα. Ευχαριστώ.
Ακολουθεί η έκτη με αριθμό 81/11-10-2016 επίκαιρη ερώτηση δεύτερου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Εσωτερικών και Διοικητικής Ανασυγκρότησης, σχετικά με την προσθήκη και τη μοριοδότηση γνώσης της νοηματικής γλώσσας στις προσλήψεις μέσω ΑΣΕΠ. Στην επίκαιρη ερώτηση θα απαντήσει ο Αναπληρωτής Υπουργός κ. Χριστόφορος Βερναρδάκης. Ο κ. Κατσίκης έχει τον λόγο.
Ευχαριστώ, κύριε Πρόεδρε. Κύριε Υπουργέ, επιτρέψτε μου να ξεκινήσω με μία σύντομη ιστορική αναδρομή, αναφορικά με την ευπαθή ομάδα των κωφών και βαρήκοων, λέγοντας ότι οι πρώτες προσπάθειες εκπαίδευσης ατόμων κωφών και βαρήκοων της χώρας μας έγιναν στις αρχές του περασμένου αιώνα. Το πρώτο εν Ελλάδι σχολείο κωφών ιδρύθηκε στην Αθήνα το 1923. Μέχρι τα μέσα της δεκαετίας του '80 η χρήση της νοηματικής γλώσσας στα σχολεία κωφών ήταν κάθετα απαγορευμένη. Η επίσημη αναγνώριση της ελληνικής νοηματικής γλώσσας έγινε μόλις πριν από μερικά χρόνια, με την ψήφιση του ν.2817/2000. Οι κωφοί επικοινωνούν μεταξύ τους με τη γλώσσα αυτή. Η νοηματική γλώσσα δεν είναι διεθνής. Συνεπώς οι κωφοί σε κάθε χώρα χρησιμοποιούν τη δική τους νοηματική γλώσσα. Σήμερα, δυστυχώς, καμμία δημόσια Υπηρεσία δεν μπορεί να ανταποκριθεί στις ανάγκες εξυπηρέτησης ενός κωφού ή βαρήκοου ατόμου. Ειδικά δε αυτό το φαινόμενο συναντάται πιο έντονα στην επαρχία. Το άρθρο 21 του Συντάγματος ορίζει ρητά ότι το κράτος μεριμνά για την υγεία των πολιτών και λαμβάνει ειδικά μέτρα για την προστασία της αναπηρίας, είτε αυτή είναι πνευματική είτε σωματική είτε αισθητηριακή. Κατά συνέπεια η πολιτεία οφείλει, με τη λήψη συγκεκριμένων νομοθετικών θεσμικών και διοικητικών μέτρων, να εκδηλώνει έμπρακτα το ενδιαφέρον της για τα άτομα με ειδικές ανάγκες. Σύμφωνα δε με το άρθρο 26, τα ανθρώπινα δικαιώματα των κωφών και βαρήκοων ατόμων ως μελών του κοινωνικού συνόλου τελούν, όπως και όλων των άλλων πολιτών, υπό την εγγύηση του κράτους και τα όργανά του υποχρεούνται να διασφαλίζουν την άσκησή τους χωρίς εμπόδια. Η αναγνώριση και η προστασία των θεμελιωδών και απαράγραφων δικαιωμάτων όλων των πολιτών, άρα και των αναπήρων, οποιασδήποτε κατηγορίας από το κράτος αποβλέπει στην πραγματοποίηση της κοινωνικής προόδου με ελευθερία και δικαιοσύνη. Κύριε Υπουργέ, εφαλτήριο της παρούσας ερώτησης αποτέλεσε η πρόσφατη συνεδρίαση της Επιτροπής Ισότητας, Νεολαίας και Δικαιωμάτων των Ανθρώπων της Βουλής, της οποίας είμαι μέλος, με θέμα την προσβασιμότητα των κωφών και των βαρήκοων ατόμων στις δημόσιες Υπηρεσίες. Κατά τη διάρκεια της συζήτησης και μάλιστα παρουσία Ούγγρου Ευρωβουλευτή, του κ. Άνταμ Κόζα, ακούσαμε τις δυσκολίες που αντιμετωπίζουν στην καθημερινότητά τους τα άτομα αυτά. Στόχος της ερώτησης αυτής είναι η επίτευξη της καλύτερης εξυπηρέτησης και η διευκόλυνση της καθημερινότητας των πολιτών που αντιμετωπίζουν ζητήματα βαρηκοΐας. Με την πρόσληψη στις δημόσιες Υπηρεσίες ατόμων τα οποία γνωρίζουν τη νοηματική γλώσσα, θα υπάρξει ελεύθερη πρόσβαση στους κωφούς ή τους βαρήκοους σε όλες τις Υπηρεσίες. Είναι πολύ σημαντικό, γιατί με αυτόν τον τρόπο σεβόμαστε τη γλώσσα των συνανθρώπων μας με την ιδιαίτερη αυτή ανάγκη. Ερωτάσθε, κύριε Υπουργέ, τι προτίθεστε να κάνετε σε σχέση με τους διαγωνισμούς του ΑΣΕΠ, που, μεταξύ των άλλων κριτηρίων, συμπεριλαμβάνεται και αυτό της γνώσεως της νοηματικής γλώσσας, που αποφέρει και αύξηση της μοριοδότησης. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, έχετε θέσει ένα πολύ σοβαρό ζήτημα, όχι μόνο για τη λειτουργία του κράτους και της διοίκησης αλλά και γενικότερα για τη λειτουργία της κοινωνίας. Είναι προφανές ότι η ελληνική κοινωνία έχει σοβαρά ελλείμματα στον χειρισμό τέτοιων θεμάτων. Τα ζητήματα της αναπηρίας έχουν εξοβελιστεί από την προτεραιότητα και της διοίκησης και της διοικητικής πρακτικής σε πάρα πολλούς τομείς. Δεν αφορά μόνο τα άτομα με κωφότητα ή με αυξημένη βαρηκοΐα. Αφορά όλα τα άτομα με αναπηρία, αφορά την τυφλότητα, την κινητική αναπηρία και ούτω καθεξής. Μπροστά μας έχουμε, λοιπόν, ένα καθήκον, να επιχειρήσουμε να αλλάξουμε αυτό το μοντέλο διοίκησης. Έχουμε πολλά πράγματα να κάνουμε. Σε σχέση με αυτό που με ρωτάτε, όσον αφορά, δηλαδή, τις προσλήψεις στο ΑΣΕΠ, ναι, είναι στους στόχους μας και στον νόμο, τον οποίο θα έχουμε την ευκαιρία να συζητήσουμε την επόμενη εβδομάδα. Ως προς τις προσλήψεις, πράγματι, για πρώτη φορά κατοχυρώνεται ένα ποσοστό ειδικών θέσεων μέσω των προσλήψεων του ΑΣΕΠ σε ένα ποσοστό περίπου 15% για τα άτομα με αναπηρία συνολικά. Αυτό είναι κάτι το οποίο εξαγγέλθηκε και την περασμένη εβδομάδα από τον Πρωθυπουργό στη συνάντηση που είχε εδώ με τους παραολυμπιονίκες. Έχουμε, όμως, και πολλά άλλα πράγματα που πρέπει να γίνουν, πέραν αυτής της ρύθμισης. Θα πρέπει κατά βάση να αλλάξουμε πολλές υποδομές, και ηλεκτρονικές αλλά και θεσμικές υποδομές του δημοσίου, έτσι ώστε αυτοί οι άνθρωποι να έχουν μία ισότιμη πρόσβαση και πιθανότατα να εξυπηρετούνται και από ανθρώπους που είναι μέτοχοι του προβλήματος. Αυτό σημαίνει ειδικές πρακτικές στο κομμάτι των πληροφοριακών υποδομών του δημοσίου. Αυτό σημαίνει, επίσης, ειδικές θέσεις στα οργανογράμματα του δημοσίου, που να λαμβάνουν υπ' όψιν αυτές τις ιδιαιτερότητες. Το σίγουρο είναι - και με την ερώτησή σας κάνετε μία μεγάλη, κατά τη γνώμη μου, προσφορά σε αυτόν τον τομέα - ότι φέρνετε στο επίκεντρο της συζήτησης αυτή την πολιτική, που πρέπει πια να γίνει πολύ πιο συστηματική και πολύ πιο συνεχής. Είναι γεγονός ότι έχουν γίνει πράγματα. Εάν δεν κάνω λάθος - για να προσθέσω κάτι - η αναγνώριση της νοηματικής γλώσσας, παραδείγματος χάριν, που έγινε με τον ν.2817/2000, αφορά μόνο τον τομέα της εκπαίδευσης. Εδώ χρειάζεται πια να δούμε πώς η καθιέρωση της νοηματικής θα αποκτήσει ευρύτερο χαρακτήρα. Και πρέπει να το δούμε, διότι, εάν δεν κάνω λάθος - κρατώ μία επιφύλαξη πάνω σε αυτό - όπως είπα, αφορά μόνο την εκπαίδευση. Αυτό που θέλω να σας πω, λοιπόν, είναι ότι κινούμαστε στο ίδιο μοτίβο με την ερώτηση. Πρέπει να γίνουν πολλά πράγματα, αρχής γενομένης από την αλλαγή του συστήματος προσλήψεων για τα άτομα με αναπηρία που θα γίνει τις επόμενες ημέρες, που θα νομοθετηθεί, δηλαδή, στις επόμενες ημέρες.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο συνοδοί εκπαιδευτικοί από το 4ο Δημοτικό Σχολείο Κορωπίου. Εκ μέρους της Βουλής, εγώ, ο κύριος Υπουργός και κατά σύμπτωση ο Βουλευτής της περιοχής, ο κ. Κατσίκης, σας υποδεχόμαστε στη Βουλή των Ελλήνων. [[Χειροκροτήματα απ' όλες τις πτέρυγες της Βουλής]] Κύριε Υπουργέ, - και σας το λέω σαν γιατρός - όσον αφορά το 15% που είπατε, έχω την εντύπωση ότι πρέπει να κατηγοριοποιηθεί αυτό το 15%, γιατί υπάρχουν παθήσεις που καλύπτουν πολύ μεγαλύτερο ποσοστό. Το λέω, για να μη δημιουργηθούν άλλου τύπου προβλήματα. Και αυτό πρέπει να προβλεφθεί είτε στον νόμο είτε να πείτε ότι με υπουργική απόφαση - για να την επεξεργαστείτε καλύτερα - αυτό το πράγμα θα βγει μετά. Γιατί, φοβάμαι μην πάμε να κάνουμε καλό και μπλέξουμε. Ορίστε, κύριε Κατσίκη, έχετε τον λόγο.
Σας ευχαριστώ, κύριε Πρόεδρε, και ιδιαίτερα για την παρέμβασή σας πάνω στο θέμα αυτό. Με βρίσκει σύμφωνο η τοποθέτησή σας. Ευχαριστώ θερμά και τον κύριο Υπουργό, διότι σε γενικές γραμμές δείχνει την ευαισθητοποίησή του και την ευαισθητοποίηση της σημερινής Κυβέρνησης για την αντιμετώπιση αυτού του προβλήματος. Ήθελα μόνο να διευκρινίσω ότι μεταξύ των άλλων κατηγοριών που συνθέτουν την εικόνα των ευπαθών ομάδων, αναπήρων κ.λπ., ειδικά αυτή η ομάδα είναι μία ομάδα η οποία χρειάζεται - θέλω να πιστεύω, χωρίς να κάνω διακρίσεις - περισσότερο από κάθε άλλο άτομο με ειδικές ανάγκες, την καλύτερη πρόσβασή της στις δημόσιες υπηρεσίες. Συνεπώς σε εκείνο το νομοθετικό πλαίσιο το οποίο θα καθορίσετε, θα ήθελα θερμά να παρακαλέσω να εστιάσετε την προσοχή σας ειδικότερα σε εκείνες τις υπηρεσίες οι οποίες έχουν μεγαλύτερη συχνότητα ως προς την επισκεψιμότητα των πολιτών προς αυτές - άρα, λοιπόν, μέσα σε αυτούς και από την ομάδα των βαρήκοων και των κωφών - έτσι ώστε αυτές τις υπηρεσίες - όσο γίνεται - να στελεχωθούν από ένα άτομο το οποίο να είναι γνώστης της νοηματικής γλώσσας για την καλύτερη εξυπηρέτηση αυτών των ανθρώπων. Σας ευχαριστώ.
Ο κύριος Υπουργός έχει τον λόγο.
Ευχαριστώ, κύριε Πρόεδρε. Σας ευχαριστώ διπλά και για το τυπικό ότι παίρνω τον λόγο, αλλά και για το ουσιαστικό της παρατήρησής σας. Ναι, είναι κάτι το οποίο πρέπει να το προσέξουμε, γιατί όλα τα δεδομένα εδώ μας είναι χρήσιμα. Έχουμε αλλαγές από τις προηγούμενες δεκαετίες σε όλον αυτόν τον πληθυσμό. Έχουμε αναπηρίες πια που η επιστήμη τις προλαμβάνει μέσω των προγεννητικών ελέγχων. Έχουμε όμως και καινούργιες αναπηρίες, όπως είναι η κινητική αναπηρία, που είναι δυστυχώς σε άνοδο όπως βλέπουμε από τις στατιστικές, η τυφλότητα κ.λπ.. Όλα αυτά είναι πάρα πολύ σοβαρά θέματα που πρέπει να τα προβλέψουμε, για να μη νομοθετούμε άστοχα. Λαμβάνω υπ' όψιν και την παρατήρηση που θέσατε. Ναι, πρέπει να δούμε πώς και η διοίκηση έχει υποδοχές, έτσι ώστε να μπορεί να εξυπηρετεί όλο αυτόν τον πληθυσμό, ο οποίος ειρήσθω εν παρόδω είναι μεγάλος. Στην Ελλάδα έχουμε φτιάξει ένα κοινωνικό σύστημα που τους έχουμε καταστήσει αόρατους κατά κάποιο τρόπο. Είναι, όμως, μια πολύ μεγάλη μερίδα του πληθυσμού, με μεγάλα προβλήματα και η διοίκηση πρέπει οπωσδήποτε, στο πλαίσιο της ισονομίας και της ίσης μεταχείρισης των πολιτών, να το λάβει πολύ σοβαρά υπ' όψιν συστηματικά πια. Απ' αυτή την άποψη ευχαριστώ πολύ για την ερώτηση και νομίζω ότι θα συνεργαστούμε για να κάνουμε το καλύτερο δυνατό. Και αυτό δεν αφορά πια ούτε ιδεολογίες, ούτε πολιτικές προελεύσεις, αλλά νομίζω ότι είναι εθνικό μας καθήκον.
Επειδή είστε μαθητές, θέλω να σας πω το εξής: Με αυτό που είπε ο κύριος Υπουργός, ότι έχουν αυξηθεί οι κινητικές αναπηρίες, εννοούσε - μέσα στα άλλα - τα ατυχήματα από τα μηχανάκια. Είστε μικρά παιδιά ακόμη. Να προσέχετε τα μηχανάκια. Και όταν ανεβείτε στο μηχανάκι, όταν θα μεγαλώσετε, να είστε πάντοτε με κράνος. Να τα έχετε υπ' όψιν σας αυτά. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.44΄ λύεται η συνεδρίαση για τη Δευτέρα 17 Οκτωβρίου 2016 και ώρα 13.00΄ με αντικείμενο εργασιών του Σώματος: α) νομοθετική εργασία σύμφωνα με την ημερήσια διάταξη που θα διανεμηθεί και β) κοινοβουλευτικό έλεγχο, συζήτηση επικαίρων ερωτήσεων.